ไฟแนนซ์
โดย...ใจฮิน
10 พ.ย. 2559

โดย...ใจฮิน
กลุ่มข้าราชการกรมศุลกากรที่เสียผลประโยชน์จากนโยบายการปราบทุจริตของสมชัย สัจจพงษ์ ปลัดคลัง กำลังหาทางเลื่อยขาเก้าอี้ให้ปลัดคลังหลุดจากตำแหน่ง แต่งานนี้ไม่ง่ายเมื่อ อภิศักดิ์ ตันติวรวงศ์ รมว.คลัง และ พล.อ.ประยุทธ์ จันทร์โอชา ยังให้การสนับสนุนการทำงานของปลัดคลังเต็มที่
ฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) สั่งการเฉียบขาดห้ามพนักงานไปยืนเข้าแถวจองธนบัตรที่ระลึกรัชกาลที่ 9 และไม่ให้มีการกั๊กธนบัตรไว้ให้พนักงานและผู้บริหารทั้งหมด เพราะต้องการให้ธนบัตรทุกใบถึงมือประชาชนที่มาเข้าคิวแลกกับธนาคาร
สุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดหลักสูตรอบรมนักศึกษาบริหารหนี้รุ่นใหม่ให้ความรู้ความเข้าใจ และออกไอเดียการบริหารหนี้สาธารณะที่ยังต้องใช้เวลาอีกนานแสนนานในการบริหารให้หนี้ของประเทศไทยลดลง
ด้าน กุลิศ สมบัติศิริ อธิบดีกรมศุลกากร ยุ่งกับการชี้แจงการแก้กฎหมายของกรมศุลกากรในชั้นสภานิติบัญญัติแห่งชาติ (สนช.) ซึ่งจะทำให้การเก็บภาษีของกรมศุลกากรมีประสิทธิภาพมากขึ้น